1.  ปัจจัยความเสี่ยง

เนื่องจากบริษัทได้หยุดการผลิตสิ่งทอทั้งหมดแล้วใน ปี 2549
และเปลี่ยนจากธุรกิจเดิมเป็นธุรกิจพัฒนาอสังหาริมทรัพย์ ดังนั้น ปัจจัยความเสี่ยงต่างๆ
จะขึ้นอยู่กับธุรกิจใหม่คือ พัฒนาอสังหาริมทรัพย์

1.  ความเสี่ยงในการประกอบธุรกิจ

เนื่องจากบริษัทมีเงินกู้ยืมระยะสั้นและระยะยาวที่ผิดนัดชำระกับธนาคารในประเทศสองแห่ง ณ สิ้นปี
2550 มีจำนวนเงินต้นและดอกเบี้ยค้างชำระจำนวนประมาณ 602 ล้านบาทและ 238
ล้านบาทตามลำดับ ซึ่งที่ดินของบริษัทได้จดจำนองกับธนาคารทั้งสองแห่งดังกล่าว
ความเสี่ยงในการประกอบธุรกิจใหม่ โดยนำที่ดินเดิมที่จดจำนองอยู่กับธนาคารดังกล่าว
มาพัฒนาเพื่อการขาย ให้เช่าและให้บริการนั้น
จึงขึ้นอยู่การกับเจรจากับธนาคารทั้งสองแห่งเพื่อปรับโครงสร้างหนี้และยินยอมให้บริษัทนำที่ดินมาพัฒนา
และหาแหล่งเงินทุนใหม่มาชำระหนี้ที่มีอยู่กับธนาคารทั้งสองแห่ง

อย่างไรก็ตาม ปัจจุบัน
บริษัทอยู่ระหว่างการเจราจาขอขยายระยะเวลาการจ่ายชำระหนี้เงินกู้ยืมธนาคาร
ประกอบกับบริษัทอยู่ระหว่างหาแหล่งเงินทุนใหม่
และหาผู้ร่วมลงทุนใหม่เพื่อนำเงินทุนใหม่มาชำระหนี้ที่มีอยู่

2.  ความเสี่ยงจากการภาวการณ์แข่งขันที่สูงขึ้นของตลาดที่อยู่อาศัย

จากภาวการณ์ขยายตัวทางเศรษฐกิจอย่างต่อเนื่อง
ทำให้ความต้องการที่อยู่อาศัยยังคงมีอยู่อย่างต่อเนื่อง จึงทำให้มีผู้ประกอบการรายใหม่ๆ
มีความต้องการเข้ามาสู่ธุรกิจพัฒนาอสังหาริมทรัพย์มากขึ้น
ประกอบกับผู้ประกอบการรายเก่าที่ผ่านการปรับโครงสร้างหนี้แล้ว
ก็เริ่มดำเนินธุรกิจและขยายโครงการออกมาเป็นจำนวนมาก อย่างไรก็ตาม
ที่ดินบริษัทตั้งอยู่ในที่ดินที่มีศักยภาพในการพัฒนา เนื่องจากที่ดินบริษัทอยู่ใกล้กับ (ประมาณ 1
กม.)โครงการวงแหวนรอบนอกฝั่งใต้
และอยู่ห่างจากทางขึ้นวงแหวนอุตสาหกรรมทางด้านถนนสุขสวัสดิ์ประมาณ 5 กม. อีกทั้ง
ในบริเวณที่ดินดังกล่าว ยังไม่มีโครงการพัฒนาที่ดินขนาดใหญ่

3.  ความเสี่ยงเกี่ยวกับอัตราดอกเบี้ย

เนื่องจากอัตราดอกเบี้ยในตลาดปัจจุบันยังสูง
ซึ่งอาจส่งผลกระทบต่อผลการดำเนินงานและกระแสเงินสดของบริษัทในระยะเวลาอันสั้น
แต่อัตราดอกเบี้ยมีแนวโน้มที่จะลดลง
ซึ่งแนวโน้มดังกล่าวน่าจะส่งผลกระทบต่อความต้องการของอสังหาริมทรัพย์ ที่มากขึ้น
และทำให้ดอกเบี้ยที่ต้องชำระน้อยลง

4.  ความเสี่ยงจากกรณีพิพาท

ธนาคารเพื่อการส่งออกและนำเข้าแห่งประเทศไทย
เจ้าหนี้จำนองแห่งที่หนึ่งได้ยื่นคำร้องขอให้ศาลออกหมายบังคับคดียึดทรัพย์เพื่อขายทอดตลาด
ขณะนี้อยู่ในระหว่างการพิจารณาของศาลฎีกา
ธนาคารกรุงไทยเจ้าหนี้จำนองแห่งที่สองได้ฟ้องร้องต่อศาลทรัพย์สินทางปัญญาและการค้าระหว่างประเทศ
และศาลแพ่งให้บริษัทชำระเงินกู้ยืมและดอกเบี้ยค้างจ่าย รายละเอียดปรากฏในข้อพิพาททางกฎหมาย

5.  ความเสี่ยงเกี่ยวกับความสามารถในการดำเนินงานต่อเนื่องของบริษัท

ผู้ตรวจสอบบัญชีซึ่งทำการตรวจสอบงบการเงินประจำปี 2550
ของบริษัทไม่แสดงความเห็นต่องบการเงินของบริษัท
เนื่องจากความไม่แน่นอนที่เป็นสาระสำคัญซึ่งอาจเป็นเหตุให้เกิดข้อสงสัยอย่างมากเกี่ยวกับความสามารถในการดำเนินงานต่อเนื่องของบริษัท

อย่างไรก็ตาม บริษัทได้หยุดการผลิตสิ่งทอทั้งหมดแล้ว
โดยเลิกจ้างพนักงานในส่วนการผลิตและส่วนที่เกี่ยวข้องทั้งหมดแล้ว เพื่อลดการขาดทุนจาการผลิต
มีผลให้บริษัทขาดทุนน้อยลงเมื่อเปรียบเทียบกับปี 2549
จากการที่บริษัทขายหุ้นสามัญเพิ่มทุนแก่ผู้ถือหุ้นสามัญเดิม (Rights Issue) ในระหว่างวันที่ 31
ตุลาคม 2550 ถึงวันที่ 6 พฤศจิกายน 2550 ได้ไม่หมด โดยบริษัทขายหุ้นได้เพียง 3,998,858
หุ้น รวมเป็นจำนวนเงิน 3.64 ล้านบาท (สุทธิจากค่าใช้จ่าย) ขณะนี้
บริษัทอยู่ระหว่างดำเนินการเสนอขายหุ้นส่วนที่เหลือจำนวน 524,606,142
หุ้นแก่ผู้ลงทุนเฉพาะเจาะจงต่อไป (Private Placement) ตามมติที่ประชุมสามัญผู้ถือหุ้นเมื่อวันที่
28 เมษายน 2549 ซึ่งถ้าหากบริษัทสามารถขายหุ้นส่วนที่เหลือได้หมด
บริษัทคาดว่าจะนำมาชำระหนี้ที่ผิดนัดชำระได้บางส่วนและเจรจาปรับโครงสร้างหนี้กับธนาคารทั้งสองแห่งได้
รวมถึงเพื่อเตรียมความพร้อมบริษัทสำหรับการประกอบธุรกิจพัฒนาอสังหาริมทรัพย์ในอนาคตต่อไป

6.  ความเสี่ยงจากการที่หุ้นสามัญของบริษัทอาจถูกเพิกถอนจากการเป็นหลักทรัพย์จดทะเบียน

เมื่อวันที่ 15 พฤศจิกายน 2548
ตลาดหลักทรัพย์แห่งประเทศไทยได้สั่งห้ามการซื้อขายหลักทรัพย์ของบริษัท
เนื่องจากผลการดำเนินงานที่ขาดทุน
บริษัทได้มีหนังสือขอผ่อนผันระยะเวลาการฟื้นฟูกิจการไปยังตลาดหลักทรัพย์เมื่อวันที่ 8 มีนาคม 2549
หากคณะกรรมการตลาดหลักทรัพย์ฯ พิจารณาไม่ผ่อนผันให้ขยายเวลาการฟื้นฟูกิจการ หรือ
หากบริษัทไม่สามารถดำเนินการให้พ้นเหตุเพิกถอนได้ภายในเงื่อนไขและระยะเวลาที่คณะกรรมการตลาดหลักทรัพย์ฯกำหนด
หลักทรัพย์ของบริษัทอาจถูกเพิกถอนจากการเป็นหลักทรัพย์จดทะเบียน และเมื่อวันวันที่ 22 ธันวาคม
2549
ตลาดหลักทรัพย์ได้แจ้งเพิ่มเหตุเข้าข่ายอาจถูกเพิกถอนจากการเป็นหลักทรัพย์จดทะเบียนอีกเหตุหนึ่ง
ตามข้อบังคับเรื่องการเพิกถอนหลักทรัพย์จดทะเบียน พ.ศ. 2542 ข้อ 9(6) (ก) และ (ข)
เนื่องด้วย บริษัทมีการหยุดประกอบกิจการเกือบทั้งหมด
และสินทรัพย์ที่ใช้ในดำเนินงานของบริษัทได้ลดลงอย่างมีนัยสำคัญ ทั้งนี้
เพราะบริษัทได้หยุดการผลิตทั้งหมดทั้งในส่วนโรงปั่นด้าย  โรงทอผ้า
และฝ่ายอื่นๆที่เกี่ยวข้องในไตรมาสที่ 1 ปี 2549
และได้หยุดการผลิตในแผนกการ์เม้นท์เมื่อสิ้นไตรมาสที่ 2 ปี 2549
รวมทั้งบริษัทได้จำหน่ายเครื่องจักรที่ใช้ในการผลิตออกไปเพื่อชำระหนี้และเป็นเงินทุนหมุนเวียน

ดังนั้น
ผู้ลงทุนจึงมีความเสี่ยงจากการที่หุ้นสามัญของบริษัทอาจถูกเพิกถอนจากการเป็นหลักทรัพย์จดทะเบียน
ซึ่งอาจทำให้ขาดสภาพคล่องในการซื้อขายหุ้นสามัญของบริษัท
หรืออาจไม่ได้รับผลตอบแทนตามที่คาดหวังไว้